AIŠKINAMASIS RAŠTAS

Dėl savivaldybės funkcijoms vykdyti reikalingų teritorijų pripažinimo svarbiomis vietos bendruomenėms

1. Parengto tarybos sprendimo projekto tikslai ir uždaviniai:

Parengto sprendimo projekto tikslas – pripažinti žemės sklypus, esančius Luokesos sen., Gojaus k. ir Luokesos k. bei Čiulėnų sen., Sklėriškės k., svarbiais vietos bendruomenėms, skirtais bendram (viešam) naudojimui ir reikalingais bendroms gyventojų reikmėms bei savivaldybės funkcijoms vykdyti.

2. Siūlomos teisinio reguliavimo nuostatos:

Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatymo 12 straipsnio 1 dalies 3 punktas nustato, kad žemė išperkama valstybės, jeigu ji savivaldybės tarybos sprendimu pripažįstama svarbia vietos bendruomenei rekreacijos, poilsio tikslams.

3. Laukiami rezultatai:

Pripažinus žemės sklypus svarbiais vietos bendruomenei, skirtais bendram (viešam) naudojimui, Molėtų rajono savivaldybės administracija inicijuos žemės sklypų projektavimą, atliks kadastrinius matavimus ir prašys perduoti šias teritorijas valdyti Molėtų rajono savivaldybei.

4. Lėšų poreikis ir jų šaltiniai:

Lėšų poreikio nėra.

5. Kiti sprendimui priimti reikalingi pagrindimai, skaičiavimai ar paaiškinimai.

Molėtų rajono savivaldybės administracijos Luokesos seniūnija 2022 m. gegužės 16 d. raštu Nr. SL3-64 „Dėl sklypų projektavimo“ prašo suprojektuoti žemės sklypus, esančius laisvoje valstybinėje žemėje. 0,06 ha žemės sklypas, esantis Molėtų r. sav., Luokesos sen., Gojaus k., yra Kirneilio ežero pakrantėje ir būtų naudojamas kaip rekreacinė teritorija, pritaikyta vietos bendruomenės poreikiams. 0,12 ha žemės sklypas, esantis Molėtų r. sav., Luokesos sen., Luokesos k., Polių g., yra šalia savivaldybei nuosavybės teise priklausančio bibliotekos pastato, kuris šiuo metu perduotas Luokesos bendruomenės centrui (toliau – Bendruomenė). Šį sklypą Bendruomenė prižiūri, tvarko, jame organizuoja šventes. Tikslinga šį sklypą pripažinti svarbiu vietos bendruomenei ir perimti Savivaldybei panaudos pagrindais.

Molėtų rajono savivaldybės administracijos Čiulėnų seniūnija 2022 m. gegužės 16 d. raštu Nr. SČ3-70 „Dėl rekreacinės teritorijos skyrimo bendruomenės reikmėms“ prašo 0,07 ha žemės sklypą, esantį Molėtų r. sav., Čiulėnų sen., Sklėriškės k., prie Ilmėdo ežero, suprojektuoti kaip rekreacinę teritoriją. Perimtas žemės sklypas būtų pritaikytas vietos bendruomenės poreikiams.